Gimė 1967 m. vasario 18 d. Marijampolėje. 1985 m. baigė Marijampolės 5-ąją vidurinę mokyklą. 1993 m. baigė Vilniaus universiteto Gamtos mokslų fakultetą, įgijo biologo specialybę.
1993–1995 m. – Botanikos instituto Fitopatogeninių mikroorganizmų laboratorijos asistentas, 1995–2000 m. – doktorantas, 2000–2007 m. – mokslo darbuotojas, nuo 2007–2010 m. – vyresnysis mokslo darbuotojas. 2010–2012 m. – Gamtos tyrimų centro Botanikos instituto Fitopatogeninių mikroorganizmų laboratorijos vyresnysis mokslo darbuotojas. Nuo 2013 m. – Lietuvos agrarinių ir miškų mokslų centro Vokės filialo Lengvų dirvožemių ir augalininkystės mokslų skyriaus mokslo darbuotojas.
2000 m. Botanikos institute apgynė daktaro disertaciją „Lietuvoje paplitusių piktžolių mikobiota, jos rūšių sudėtis ir kai kurios biologinės savybės“1. 2000 m. suteiktas daktaro laipsnis. Tyrė piktžolių, uogakrūmių ir kt. augalų parazitinius mikromicetus. Publikavo daugiau nei 30 mokslinių straipsnių. 2001 m. stažavosi Ašerslėbeno Atsparumo ir augalų patogenų diagnostikos institute, 2005 m. – Kvedlinburgo Kultūrinių augalų tyrimo centre, 2012 m. stažavosi Mendelio universitete ir Aberdyno universitete Škotijoje.
Lietuvos fitopatologų sąjungos, Lietuvos mikrobiologų sąjungos narys.
Nuorodos
1 Kačergius A. Mycobiota of weeds in Lithuania, species diversity and some biological peculiarities = Lietuvoje paplitusių piktžolių mikobiota, jos rūšių sudėtis ir kai kurios biologinės savybės : summary of doctoral dissertation : biomedical sciences (B 000), biology (01 B) / Audrius Kačergius ; Institute of Botany. – Vilnius, 2000. – 34 p.